Vyhodnotenie
 plnenia úloh Akčného plánu rozvoja bývania do roku 2005 
z Koncepcie štátnej bytovej politiky do roku 2005 s výhľadom do roku 2010 

	V prílohe je vyhodnotené plnenie nových úloh Akčného plánu rozvoja bývania a úloh, vyplývajúcich z platných uznesení vlády SR prijatých k problematike bývania, splatných k termínu 31. 5. 2002.
I.	Nové úlohy

1.	V zákone o štátnom rozpočte zabezpečiť podľa možnosti štátneho rozpočtu vyčleňovanie prostriedkov na rozvoj bývania v objeme, ktorý vytvorí reálne podmienky na splnenie programového vyhlásenia vlády SR.
Z: MF SR 
T: pri príprave ŠR na príslušný rok
Plnenie:

	Ministerstvo financií SR vyčleňovalo finančné prostriedky na rozvoj bývania v období od roku 2000 do roku 2002 nasledovne:
-	V roku 2000 bola poskytnutá dotácia na bytovú výstavbu v celkovej sume 6 282 700 tis. Sk, z toho bežný transfer do Štátneho fondu rozvoja bývania v sume 2 790 700 tis. Sk a na programy rozvoja bývania v celkovej výške 592 000 tis. Sk. Okrem toho sa vyčlenilo pre štátnu prémiu k stavebnému sporeniu 2 800 000 tis. Sk a štátny príspevok k hypotekárnym úverom sumou 
100 000 tis. Sk.
-	V roku 2001 bola v štátnom rozpočte schválená celková suma na uvedené účely vo výške 
7 333 250 tis. Sk, z toho pre Štátny fond rozvoja bývania vo výške 2 700 000 tis. Sk a na programy rozvoja bývania v celkovej výške 2 470 000 tis. Sk. Štátna prémia k stavebnému sporeniu bola vyčlenená v objeme 2 036 000 tis. Sk a štátny príspevok k hypotekárnym úverom v objeme 127 250 tis. Sk.
-	Celková suma na rozvoj bytovej výstavby v štátnom rozpočte na rok 2002 predstavuje objem 
7 667 380 tis. Sk. V rozpočte kapitoly MVRR SR sú na programy rozvoja bývania schválené finančné prostriedky vo výške 4 590 880 tis. Sk, z toho pre program obstarania služobných bytov pre vybraných zamestnancov štátnej správy (vrátane Detského mestečka Zlatovce) v sume 470 080 tis. Sk. Okrem uvedených prostriedkov sú v kapitole Všeobecná pokladničná správa  zabezpečené  prostriedky  na  poskytnutie  štátnej  prémie  v  stavebnom sporení v sume 
2 850 000 tis. Sk a na štátny príspevok k hypotekárnym úverom v sume 226 500 tis. Sk. Z uvedeného prehľadu je zrejmý systematický nárast poskytnutých prostriedkov na rozvoj bytovej výstavby zo štátneho rozpočtu.
	Úloha sa priebežne zabezpečuje. 

2.	Pripraviť metodický pokyn pre stanovenie podmienok možného rozšírenia hranice zastavaného územia obce k 1. 1. 1990 v prípadoch, ak pozemky na výstavbu v hraniciach zastavaného územia obce (mesta) sú vyčerpané.
Z: MP SR, MVRR SR, MV SR, MŽP SR, ÚGKK SR 
T: 31. 12. 2000
Plnenie:
	Ministerstvo pôdohospodárstva SR v spolupráci s Ministerstvom výstavby a regionálneho rozvoja SR, Ministerstvom vnútra SR, Ministerstvom životného prostredia SR a Úradom geodézie, kartografie a katastra SR spracovalo „Metodický pokyn Ministerstva pôdohospodárstva SR pre postup pri rozširovaní hranice zastavaného územia obce k 1. 1. 1990“. Metodický pokyn bol schválený na porade vedenia Ministerstva pôdohospodárstva dňa 7. 12. 2000 s účinnosťou od 1. 1. 2001. Uverejnený bol prostredníctvom Operatívnych pokynov Ministerstva vnútra SR pre krajské a okresné úrady. Pre širokú odbornú verejnosť je metodický pokyn sprístupnený na internetovej stránke Ministerstva pôdohospodárstva SR www.mpsr.sk.
	Úloha bola splnená.

3.	Pripraviť právny predpis o založení a vedení evidencie o bytovom fonde a jeho využívaní na úrovni obcí a štátu (register bytov) a zabezpečiť potrebné finančné prostriedky v štátnom rozpočte na rok 2001 a ďalšie roky.
Z: MVRR SR, MF SR, MV SR, ŠÚ SR
T: rok 2000 a ďalšie roky
Plnenie:
Ministerstvo výstavby a regionálneho rozvoja SR vypracovalo „Návrh legislatívneho zámeru zákona o evidencii bytov“ a koncom januára 2000 zaslalo na medzirezortné pripomienkové konanie.

Zásadné nesúhlasné stanovisko k navrhovanému vytvoreniu evidencie bytov zaujal Štatistický úrad SR a Ministerstvo financií SR. Štatistický úrad SR  nesúhlasil s využitím údajov získaných pri pripravovanom sčítaní obyvateľov, domov a bytov v roku 2001 pre evidenciu bytov s odôvodnením, že využitie týchto údajov je v rozpore s cieľom a účelom zákona č. 165/1998 Z.z. o sčítaní obyvateľov, domov a bytov v roku 2001 a Ministerstvo financií SR nesúhlasilo najmä s poskytnutím prostriedkov na vytvorenie a vedenie evidencie bytov zo štátneho rozpočtu.

Keďže rozpory zásadného charakteru sa nepodarilo odstrániť ani rokovaniami na úrovni štatutárnych zástupcov, predložilo Ministerstvo výstavby a regionálneho rozvoja SR v apríli 2000 na prerokovanie vo vláde SR materiál: „Návrh na zrušenie úloh Návrh legislatívneho zámeru zákona o evidencii bytov a Návrh zákona o evidencii bytov“ z Plánu legislatívnych úloh vlády SR na rok 2000. Vláda tieto úlohy zrušila svojim uznesením č. 649 zo 16. augusta 2000.

Ako čiastočnú náhradu vedenia evidencie bytového fondu zabezpečilo Ministerstvo výstavby a regionálneho rozvoja SR zriadenie informačného systému o bývaní pod názvom „Vybrané informácie o bytovej výstavbe a bývaní v SR“, ktorý je k dispozícii na internetovej stránke www.build.gov.sk.  
Vláda SR úlohu zrušila uznesením č. 649/2000.

4.	Pripraviť návrh na zriadenie medzirezortnej vládnej komisie pre bývanie.
Z: MVRR SR, MF SR, MS SR, MV SR, MH SR, MP SR, MŽP SR, MPSVR SR, ŠÚ SR
T: 31. 12. 2000
Plnenie:

Návrh na zriadenie Medzirezortnej komisie vlády SR pre bývanie Ministerstvo výstavby a regionálneho rozvoja SR predložilo na rokovanie vlády SR listom č. k 1184/M-2000 zo dňa 30. 11. 2000. Bolo dohodnuté, že predsedom predmetnej komisie bude podpredseda vlády SR pre ekonomiku. V priebehu roka 2000 ani v 1. štvrťroku 2001 nebol materiál zaradený na rokovanie vlády. 

Dňa 7. 3. 2001 vláda SR  uznesením č. 213/2001 schválila "Návrh opatrení, ktorými sa stanoví nový rámec pre činnosť poradných a koordinačných orgánov vlády" predložený podpredsedom vlády SR pre ekonomiku a v súlade s dokumentom Audit rozhodla o zredukovaní počtu poradných orgánov vlády SR. Vychádzajúc z uvedeného uznesenia na rokovaní podpredsedu vlády SR pre ekonomiku s ministrom výstavby a regionálneho rozvoja SR sa prijalo rozhodnutie, že za daných podmienok nie je účelné predmetnú komisiu zriaďovať. Listom č. 1133/M-2001 z 3. 7. 2001 požiadal minister výstavby a regionálneho rozvoja SR predsedu vlády SR o vyradenie materiálu z evidencie materiálov pripravených na rokovanie vlády. 
Úloha bola splnená, v nadväznosti na uznesenie vlády SR č. 213/2001 komisia nebola zriadená.

5.	Pripraviť právny predpis pre stanovenie podmienok poskytovania služieb v oblasti spravovania bytových domov.
Z: MVRR SR, MS SR
T: 31. 12. 2003
Plnenie:
S cieľom zabezpečiť plnenie úlohy k termínu 31. 12. 2003 pripravilo Ministerstvo výstavby a regionálneho rozvoja SR v decembri 2000 „Analýzu legislatívnych podmienok pre efektívne poskytovanie služieb v oblasti správy a údržby bytového fondu“. Analýza poukázala na skutočnosť, že jednotlivé aspekty tejto problematiky sú čiastočne riešené vo viacerých právnych predpisoch najmä v Občianskom zákonníku, Obchodnom zákonníku a zákone č. 182/1993 Z. z. o vlastníctve bytov a nebytových priestorov v znení neskorších predpisov.  Vzhľadom na to a na stanoviská zainteresovaných ministerstiev nie je v súčasnosti priechodné schváliť takúto úpravu formou samostatného nového právneho  predpisu. Účelnejšie by bolo túto problematiku riešiť novelizáciou zákona č. 182/1993 Z. z. o vlastníctve bytov a nebytových priestorov v znení neskorších predpisov tak, aby podrobnejšie upravoval najmä oblasť tvorby a hospodárenia s fondom  údržby a opráv, spôsob správy bytového domu a rozúčtovania úhrad za služby spojené s bývaním a aby nadväzne boli vypracované vzorové stanovy spoločenstiev vlastníkov bytov a nebytových priestorov.

Z uvedeného dôvodu sa navrhuje pôvodnú úlohu č. I. 5.  nahradiť novou úlohou v znení: Spracovať návrh novelizácie zákona č. 182/1993 Z. z. o vlastníctve bytov a nebytových priestorov tak, aby sa presnejšie stanovili pravidlá správy bytových domov a zabezpečila vyššia efektivita služieb, správy a údržby bytového fondu.

Jednotlivé navrhované právne úpravy boli bližšie špecifikované v „Návrhu na úpravu existujúcich právnych predpisov, ktoré majú dopad na efektívne poskytovanie služieb v oblasti správy a údržby bytového fondu“, ktorý Ministerstvo výstavby a regionálneho rozvoja  SR pripravilo v máji 2001 a listom ministra výstavby a regionálneho  rozvoja SR č. 920/M-2001 z 29. 5. 2001 zaslalo ministerke financií SR so žiadosťou o ich zapracovanie do príslušných právnych predpisov spadajúcich do pôsobnosti Ministerstva financií SR.
 
6.	Spracovať návrh novelizácie ustanovení Obchodného zákonníka upravujúcich problematiku bytového družstevníctva.
Z: MS SR, MVRR SR, MF SR, MP SR, SZBD
T: 31. 12. 2000

Plnenie: 
	Komisia poverená vypracovaním návrhu novely Obchodného zákonníka (zákon č. 200/2001 Z. z.) sa rozhodla nezapracovať ustanovenie upravujúce problematiku bytového družstevníctva do tejto novely, čo odôvodnila tým, že  by to bolo diskriminujúce  pre ostatné typy družstiev. Preto Ministerstvo spravodlivosti SR vo svojom stanovisku z 24. 1. 2002  uvádza, že  úprava problematiky bytového družstevníctva  nie je v Obchodnom zákonníku možná a táto si vyžaduje vypracovanie osobitného právneho predpisu. 

Úloha nie je splnená.

7.	Za účelom znižovania záberov poľnohospodárskej pôdy a šetrenia energiami pri výstavbe rodinných domov prijatím vhodnej úpravy v predpisoch umožňujúcich poskytovanie podpory štátu zvýhodňovať systém radovej výstavby a priradiť jej zodpovedajúcu prioritu aj pri poskytovaní prostriedkov na výstavbu technickej infraštruktúry.
Z: MVRR SR
T: od 1. 1. 2001
Plnenie:
Plnenie tejto úlohy bolo zabezpečené Smernicou Ministerstva výstavby a regionálneho rozvoja SR číslo 2/2000, ktorou sa určujú pravidlá pre poskytovanie dotácií na výstavbu technickej vybavenosti, tak ako vyplýva zo zmien a doplnkov tejto smernice, ktorá bola od 1.6.2002 nahradená Smernicou Ministerstva výstavby a regionálneho rozvoja SR č. 4/2002, ktorou sa určujú pravidlá pre poskytovanie dotácií na prípravu územia a na výstavbu technickej vybavenosti. 
Úloha sa priebežne plní.

8.	Z rozpočtov stavieb, na ktoré bola poskytnutá podpora zo Štátneho fondu rozvoja bývania a v rámci programov rozvoja bývania vytvárať informačný systém nákladových ukazovateľov bytovej výstavby a tento systém postupne doplňovať a rozšíriť na všetky stavby.
Z: MVRR SR
T: počnúc rokom 2000
Plnenie:
	Štátny fond rozvoja bývania má vytvorený informačný systém, v rámci ktorého sa sledujú aj nákladové položky podľa jednotlivých účelov poskytnutia podpory. Z tohto informačného systému je možné získať prehľady o nákladových ukazovateľoch bytovej výstavby tak v regionálnom členení, ako aj so zameraním na jednotlivé typy výstavby. 
	Ministerstvo výstavby a regionálneho rozvoja SR má spracovanú databázu stavieb zaradených v rámci programov rozvoja bývania, na ktoré bola poskytnutá dotácia v roku 2000 a 2001 a evidenciu žiadostí o poskytnutie dotácií v roku 2002. Tieto databázy obsahujú aj nákladové ukazovatele jednotlivých stavieb.
Úloha sa priebežne plní.

9.	Úpravou zákona č. 318/1992 Zb. o dani z dedičstva, dani z darovania, dani z prevodu a prechodu nehnuteľností v znení neskorších predpisov oslobodiť od dane z prevodu a prechodu nehnuteľností prvý prevod novostavby domu alebo bytu z právnickej osoby na fyzickú osobu (vlastníka) alebo právnickú osobu (prenajímateľa) a v súlade s presunom kompetencií v rámci reformy verejnej správy poveriť správou uvedených daní obce.
Z: MF SR 
T: 30.12.2000
Plnenie:
Dňa 5. 2. 2002 bola v NR SR zákonom č. 107/2002 schválená novela zákona č. 318/1992 Zb. s účinnosťou od 1. 4. 2002, ktorá ustanovením §9 ods. 2) vyňala z predmetu dane z prevodu a prechodu nehnuteľností prevod vlastníctva bytov, spoločných častí a spoločných zariadení bytového domu vrátane prevodu vlastníctva priľahlých a zastavaných pozemkov do vlastníctva doterajších nájomcov podľa osobitného predpisu, ako aj prvý prevod vlastníctva bytu v bytovom dome alebo vlastníctva bytu v rodinnom dome z vlastníctva stavebníka do vlastníctva fyzickej osoby alebo právnickej osoby.
Podľa stanoviska Ministerstva financií SR vzhľadom na zložitosť správy transferových daní, vypočítavaných z prevádzaného nehnuteľného majetku rôzneho druhu (pozemky, stavby, podniky, alebo ich časť) sa novelou nenavrhovalo meniť doterajšieho správcu dane - daňový úrad v tejto etape reformy verejnej správy. 
Prvá časť úlohy bola splnená, druhá časť úlohy nebola zatiaľ splnená.

10.	Legislatívne upraviť podmienky pre výpočet nájomného v existujúcom nájomnom bytovom fonde a v novopostavených bytoch.
            Z: MF SR, MVRR SR 
            T: 31. 12. 2000, resp. podľa rozhodnutia vlády SR

Plnenie:

Za účelom splnenia uvedenej úlohy Ministerstvo výstavby a regionálneho rozvoja SR predložilo gestorovi úlohy Ministerstvu financií SR listom č. 1310/M-2000 zo dňa 10. 10. 2000 "Návrh zásad určovania nájomného v bytoch v nájomnom bytovom sektore" a "Návrh na zmenu Opatrenia MF SR č. R-11/1999". Ministerstvo financií SR návrh Ministerstva výstavby a regionálneho rozvoja SR akceptovalo. Opatrením MF SR č. R – 11/1999  bolo nájomné v existujúcich obecných a štátnych bytoch  od 1. 1. 2000 zvýšené o 70% a Opatrením MF SR č. R-1/2001 od 1. 2. 2001o ďalších 45%.  Dereguláciou nájomného sa sleduje cieľ, aby sa po roku 2003 uplatňovalo nákladové nájomné. 

Výška nájomného v bytoch v reštituovaných  bytových domoch vo vlastníctve fyzických a právnických osôb sa určuje vo výške jedenapolnásobku výšky nájomného v existujúcich obecných a štátnych bytoch. V bytoch vo verejnom nájomnom sektore dokončených s účasťou verejných prostriedkov po 1. 2. 2001 možno uplatňovať nákladové nájomné vo výške maximálne 5% z obstarávacej ceny bytu ročne. 

Regulované nájomné sa nevzťahuje na byty vo vlastníctve fyzických osôb, voľné byty v domoch vo vlastníctve fyzických a právnických osôb, byty v domoch postavených plne bez účasti verejných prostriedkov skolaudované po 1. 1. 2000, byty ktorých nájomcom je právnická osoba, ktorá nemá sídlo na území SR alebo fyzická osoba, ktorá nemá trvalý pobyt na území SR a byty ktoré spravuje Správa diplomatického zboru. V týchto bytoch sa nájomné určuje dohodou medzi vlastníkom a nájomníkom a ide o tzv. voľné, resp. trhové nájomné.
Úloha bola splnená.

II.  Úlohy vyplývajúce z platných uznesení vlády SR prijatých k problematike bývania

1.	Doplniť daňové zákony o systém daňových zvýhodnení, zameraných na podporu rozvoja bývania.
Z: MF SR
T: pri príprave daňových zákonov v roku 2000
Uznesenie vlády č. 408/1999-B.1.

Plnenie:
	Vo vyhodnotení tejto úlohy Ministerstvo financií SR uvádza: Zákon NR SR č. 289/1995 Z.z. o dani z pridanej hodnoty v znení neskorších zákonov obsahuje daňové zvýhodnenie na podporu rozvoja bývania tým, že uplatňuje zníženú sadzbu dane 10% na stavby a stavebné práce (oproti základnej sadzbe dane 23%). Pri vypracovaní negociačnej pozície ku kapitole č.10 - Dane Slovenská republika požiadala o päťročné prechodné obdobie pre možnosť uplatnenia zníženej sadzby dane, pretože príloha H VI. Smernice, ktorá obsahuje zoznam tovarov a služieb, na ktoré je možné uplatňovať zníženú sadzbu dane, obsahuje len oblasť "sociálneho bývania". Na základe negociačných rokovaní sa dá očakávať, že EÚ bude akceptovať 4-ročné prechodné obdobie na zníženú sadzbu DPH na stavby a stavebné práce týkajúce sa bývania.

Ďalšie daňové zvýhodnenia sú vyhodnotené v rámci úloh I.9, II.7 a II.8 Akčného plánu rozvoja bývania do roku 2005.
Úloha je splnená čiastočne a s časovým sklzom .

2.	V nadväznosti na pripravovanú novelizáciu zákona č. 272/1994 Z.z. o ochrane zdravia ľudí pripraviť všeobecne záväzný právny predpis o zdravých životných podmienkach, v ktorých bude riešená aj problematika hygienických požiadaviek na zriaďovanie a prevádzku hromadných ubytovní, vrátane ubytovní nižšieho štandardu.
Z: MZ SR
T: 31. 12. 2000
Uznesenie vlády č. 408/1999-B.2.
Plnenie:

Od 1. 1. 2002 nadobudol účinnosť zákon NR SR č. 514/2001 Z. z., ktorým sa mení a dopĺňa zákon NR SR  č.  272/1994 Z. z. o ochrane  zdravia  ľudí.  Tento  zákon  rieši  v §13f okrem iného aj problematiku ubytovacích zariadení. Nadväzne na citovaný zákon prebieha v súčasnosti finálne spracovanie návrhu vyhlášky Najnižšie hygienické požiadavky na bytové domy a hygienické požiadavky na ubytovacie zariadenia, ktorá stanovuje požiadavky na vnútorné prostredie, priestorové usporiadanie a funkčné členenie, vybavenie a prevádzku ubytovacích zariadení. Do plánu legislatívnych úloh MZ SR na rok 2002 je predmetná vyhláška zaradená v 1. polroku tohto roka.
	Úloha nesplnená, zabezpečuje sa s časovým posunom. 

3.	Vypracovať a predložiť na rokovanie vlády SR návrh novely zákona č. 40/1964 Zb. Občiansky zákonník v znení neskorších predpisov v časti nájmu bytu tak, aby sa odstránila nadmerná ochrana nájomníka.
Z: MS SR
T: 30. 11. 2000
Plán leg. úloh vlády na r. 2000
Plnenie:

	Ministerstvo spravodlivosti SR predložilo v roku 2000 na rokovanie vlády SR návrh zákona, ktorým sa mení a dopĺňa Občiansky zákonník v znení neskorších predpisov. Predmetnú novelu prerokovala dňa 29. 11. 2000 Stála pracovná komisia Legislatívnej rady vlády SR pre občianske a obchodné právo a odporučila ju na ďalšie legislatívne konanie. Národná rada Slovenskej republiky dňa  21. 6. 2001 schválila zákon č. 261/2001 Z. z, ktorým sa mení a dopĺňa Občiansky zákonník  v znení neskorších predpisov, ktorý  nadobudol účinnosť dňom 1. 9. 2001. Uvedenou novelizáciou Občianskeho zákonníka bola odstránená nadmerná ochrana nájomníkov a zrovnoprávnené postavenie vlastníkov a nájomníkov bytov. 
	Úloha bola splnená.

4.	Zahrnúť po nadobudnutí účinnosti úprav v cenovej regulácii, umožňujúcich do ekonomicky oprávnených nákladov zahrnúť i náklady na rozvoj sietí do pripravovaného zákona o verejných vodovodoch a verejných kanalizáciách povinnosť vlastníkov alebo správcov verejných vodovodov a verejných kanalizácií zabezpečovať rozvoj týchto zariadení v rámci ich kapacitných možností a v súlade so schválenou územno-plánovacou dokumentáciou sídiel.
Z: MP SR
T: v termíne prípravy zákona
Uznesenie vlády č. 853/1999-B.2.

Plnenie:

	Úloha bola splnená spracovaním návrhu zákona o verejných vodovodoch a verejných kanalizáciách a o zmene a doplnení niektorých zákonov, ktorý schválila vláda SR 13. 3. 2002 uznesením č. 255.
Úloha je splnená.

5.	Doplniť do pripravovaného zákona, ktorým sa mení a dopĺňa zákon o obecnom zriadení v znení neskorších predpisov medzi úlohy obcí starostlivosť o rozvoj bývania. 
Z: MV SR
T: pôvodný 31. 12. 1997
Uznesenie vlády č. 466/1997-B.7.
NT: bude upravený podľa plánu leg. úlohy vlády SR

Plnenie:
	Do §4 zákona č. 453/2001 Z. z., ktorým sa mení a dopĺňa zákon SNR č. 369/1990 Zb. o obecnom zriadení v znení neskorších predpisov, v rámci výkonu samosprávnych funkcií súvisiacich so správou obce je doplnená aj zodpovednosť obce za obstarávanie a schvaľovanie programov rozvoja bývania a spolupôsobenie pri vytváraní vhodných podmienok na bývanie v obci. Zákon nadobudol účinnosť dňa 1. 1. 2002.
	Úloha je splnená.

6.	Vypracovať a predložiť na rokovanie vlády návrh novely zákona č. 182/1993 Z.z. o vlastníctve bytov a nebytových priestorov v znení neskorších predpisov, ktorá určí dobu, po ktorú bude platiť povinnosť obcí prevádzať byty do vlastníctva užívateľov bytov.
Z: MF SR
T: 31. 12. 2000
     Uznesenie vlády č. 1026/1999-B.5.

Plnenie:	
Návrh novely zákona, ktorým sa mení a dopĺňa zákon č. 182/1993 Z.z. o vlastníctve bytov a nebytových priestorov v znení neskorších predpisov, ktorý upravuje časovú pôsobnosť povinnosti previesť vlastníctvo bytov na nájomcov, bol predložený na rokovanie vlády SR po medzirezortnom pripomienkovom konaní v termíne do 15. 11. 2000 a v marci 2001 bol predložený do NR SR. Zákon zatiaľ nenadobudol účinnosť, nakoľko jeho prerokovanie bolo pozastavené z dôvodu požiadavky skupiny poslancov o jeho posúdenie na Ústavnom súde SR. Ústavný súd SR 4. 4. 2002 rozhodol, že navrhnuté ustanovenia sú v súlade s Ústavou SR, ale Národná rada SR ešte návrh novely zákona neprerokovala.
Úloha bola splnená, novela zákona zatiaľ nenadobudla účinnosť.

7.	Vypracovať a predložiť na rokovanie vlády návrh novely zákona č. 317/1992 Zb. o dani z nehnuteľností, ktorá umožní obciam zvýšenie daní v prípade nevyužívania pozemku na účel ustanovený v územno-plánovacej dokumentácii, s dôrazom na zainvestovaný pozemok.
Z: MF SR
T: 31. 12. 2000
      Uznesenie vlády č. 1026/1999-B.7.

Plnenie:
	Ministerstvo financií SR predložilo dňa 28. 9. 2000 na prerokovanie do vlády SR návrh nového zákona o dani z nehnuteľnosti, ktorý však bol z rokovania vlády stiahnutý. Nové znenie návrhu zákona bolo predložené na rokovanie vlády SR dňa 19. 4. 2001. Aj tento návrh zákona o dani z nehnuteľnosti vláda odložila.
Úloha bola zo strany Ministerstva financií SR splnená, zákon zatiaľ nenadobudol účinnosť.

8.	Vypracovať a predložiť na rokovanie vlády návrh novely zákona o daniach z príjmov, ktorá umožní daňové úľavy pre fyzické a právnické osoby, ktoré investovali v bytovej výstavbe a obnove bytového fondu.
Z: MF SR 
T: 31. 12. 2000
     Uznesenie vlády č. 1026/1999-B.6.
Plnenie:
Zákonom NR SR č. 366/1999 Z. z. na podporu rozvoja bytovej výstavby bola zavedená iba možnosť odpočítať u právnickej osoby hodnotu daru poskytnutú do ŠFRB na výstavbu nájomných bytov (od 1. 1. 2000).
V Koncepcii štátnej bytovej politiky do roku 2005 s výhľadom do roku 2010 bolo odporúčané prijať napr. nasledovné daňové zvýhodnenia:
-	znížiť daňový základ u fyzických osôb o objem investícií do bytovej výstavby a obnovy bytového fondu rovnomerne po dobu 10, resp. 5 rokov,
-	umožniť odpočítanie splátok úrokov z úveru použitého na bytovú výstavbu alebo obnovu bytového fondu od základu dane,
-	odpočítať od základu dane právnických osôb príspevky poskytnuté na výstavbu bytov pre zamestnancov.
Predmetné návrhy daňových úľav neboli akceptované. 
Úloha je splnená len čiastočne.
9.	Vypracovať a predložiť na rokovanie vlády návrh zákona o neziskových organizáciách v oblasti bývania.
Z: MVRR SR, MV SR 
T: 31. 12. 2000
     Uznesenie vlády č. 1026/1999-B.3.	

Plnenie:

Na základe Plánu legislatívnych úloh vlády SR na rok 2000 MVRR SR vypracovalo „Legislatívny  zámer  návrhu  zákona o všeobecne  prospešných  spoločnostiach v bývaní“ a  listom  č. 1531/M – 2000 zo dňa 21. 11. 2000 ho predložilo na rokovanie vlády SR. Následne vláda SR uznesením č. 1108 zo dňa 20. 12. 2000 schválila návrh koncepcie nových právnych foriem vzťahu medzi štátom a poskytovateľmi verejných služieb a v bode C.4. uložila ministrovi spravodlivosti SR predložiť na rokovanie vlády novelu zákona č. 213/1997 Z. z. o neziskových organizáciách poskytujúcich všeobecne prospešné služby tak, aby bol vytvorený aj priestor pre poskytovanie ďalších všeobecne prospešných služieb, s osobitným zreteľom na zabezpečenie výstavby bytov, správu a údržbu bytového fondu. Keďže príprava návrhu zákona o všeobecne prospešných spoločnostiach v bývaní sa stala neaktuálnou, MVRR SR listom č. 1835/M-2001 predložilo na rokovanie vlády SR návrh na  zrušenie úloh vyplývajúcich z Plánu úloh vlády SR na rok 2000.

 Uznesením č. 896 z 26.septembra 2001 vláda SR schválila predložený návrh novely zákona č. 213/1997 Z. z o neziskových organizáciách poskytujúcich všeobecne prospešné služby. Národná rada Slovenskej republiky dňa 18. 12. 2001 schválila zákon č.35/2002 Z. z., ktorým sa mení a dopĺňa zákon č. 213/1997 Z. z. o neziskových organizáciách poskytujúcich všeobecne prospešné služby. Zákon nadobudol účinnosť dňom 1. 3. 2002.
	Úloha bola splnená s časovým posunom.